Әлмәт театры “Нәүрүз”гә “Туй” белән килә

	3 июньдә Казанда Төрки халыкларның XI “Нәүрүз”  Халыкара театр фестивале башлана. Әлмәт татар дәүләт драма театры 4 июньдә Б.Брехтның “Туй” спектакле белән Рус яшь тамашачылар театры бинасында чыгыш ясый. 	 Немец драматургы Бертольт Брехт Россиядә сирәк куела торган авторлардан. Драматургның “Мещанская свадьба” әсәрен Санкт-Петербургта яшәүче милләттәшебез  Искәндәр Сакаев сәхнәләштерде. Әлеге режиссер татар театр дөньясында “Гашыйк Кәриб” спектакле белән таныш. “Гашыйк Кәриб” бик уңышлы булды,  спектакль белән Әлмәт театры 6 фестивальдә катнашты.

“Туй” спектакленең рәссамы Димитрий Хильченко, костюмнарны Стефания Граурогкайте эшләде. Тавыш партитурасы Людмила Клинушинаныкы. 

“Без сәер сәер һәм куркыныч заманда – чорлар чигендә яшибез. Дөнья күз иярмәс тизлек белән үзгәрә, һәм бу үзгәреш уңай якка түгел. Кеше кеше булудан туктый, индивидуальлеген югалта, сату-алу һәм куллану җәмгыятенең җансыз курчагына, шул җәмгыятьнең ихтыярсыз бер көпчәгенә әйләнә. Мин бары үземнең тойгыларымны сөйлим дип уйлыйсызмы? Өлешчә генә. Мин режиссер фикерен ачып бирәм. Ул тирә-ягыбыздагы җәһәннәм турында спектакль куя. Бау белән өстән төшерелгән өстәлне хәтерлисезме? Моны бары тик техник алым, дип уйлыйсызмы? Юк! Спектакльдәге дөнья-тормышның төбендә. Без- шул ук дөньяда яшәүчеләр, шул ук крахмаллап бизәлгән тәмугта кайнашабыз. Бу тәмугта иң куркыныч җеннәр- без үзебез.” Бу фикерләр театр тәнкыйтьчесе Нияз Игламовның “Сәхнә” журналында басылган  спектакль хакындагы язмасыннан. 

Спектакльдә Кияүне “Тантана”да “Дебют” номинациясендә җиңү яулаган Илсур Хәйртдинов, Кәләшне  2011 елда шул ук премияне алган артистка Элмира Яһудина уйный. Быел “Тантана”да спектакль берьюлы ике номинациядә җиңү яулады. Спектакльдәге актерлар уены “Актерлык ансамбле” ндә бүләкләнде. Алар: Сәкинә Минханова, Рафик Таһиров, Мәдинә Гайнуллина, Динар Хөснетдинов, Рамил Минханов, Найлә Нәҗипова, Раушан Мөхәммәтҗанов, Нәфис Габдрахманов һәм Кияү белән Кәләш. 

Спектакль 4 июнь көнне сәгать 12дә Островский урамында урнашкан  Рус яшь тамашачылар театры бинасында була.  
  
	Әнисә ТАҺИРОВА	
Әлмәт театры

	№   |  	


